|  |  |  |  |
| --- | --- | --- | --- |
| **CONSILIUL ORĂŞENESC**  **ANENII NOI** |  | | **ГОРОДСКОЙ СОВЕТ**  **АНЕНИЙ НОЙ** |
| MD 6501 or. Anenii Noi, str. Suvorov, 6 tel/fax 026522108, consiliulorasenesc@gmail.com |  | MD 6501, г.Анений Ной, ул.Суворов, 6 тел/факс 026522108,consiliulorasenesc@gmail.com | |

**PROIECT nr. \_\_\_\_\_**

**DECIZIE nr.1/**

**din \_\_\_ ianuarie 2025**

**Cu privire la aprobarea Regulamentului**

**privind întreținerea animalelor de companie**

**cu și fără stăpân pe teritoriul Primăriei or. Anenii Noi**

Având ca scop stabilirea unor norme privind modul de întreținere a animalelor **de companie pe teritoriul administrat de Primăria or. Anenii Noi**; în baza informaţiei prezentate de raportor; în conformitate cu prevederile Codului civil al Republicii Moldova 1107/2002; Legii regnului animal nr. 439/1995; Legii privind activitatea sanitar veterinară nr. 221/2007; Legii privind descentralizarea administrativă nr. 435/2006; Legii privind actele normative nr. 100/2017; în conformitate cu lit. S1), alin. (2), art. 14 din Legea privind administraţia publică nr. 436/2006, având avizele comisiilor de specialitate, Consiliul local Anenii Noi

**DECIDE:**

1. Se aprobă și se pune în aplicare de la data de \_\_.\_\_.2025 **Regulamentul privind întreținerea animalelor de companie cu și fără stăpân pe teritoriul Primăriei or. Anenii Noi**, conform anexei.

3. Viceprimarul oraşului Anenii Noi, responsabil, va întreprinde acțiunile necesare pentru implementarea Regulamentului adoptat pe teritoriul Primăriei or. Anenii Noi.

4. Prezenta decizie se aduce la cunoştinţă publică prin plasarea în Registrul de Stat al Actelor Locale, pe pag web şi panoul informativ al instituţiei.

5. Prezenta decizie, poate fi notificată autorității publice emitente de Oficiului Teritorial Căușeni al Cancelariei de Stat în termen de 30 de zile de la data includerii actului în Registrul de stat al actelor locale.

6. Prezenta decizie, poate fi contestată de persoana interesată, prin intermediul Judecătoriei Anenii Noi, sediul Central (or. Anenii Noi, str. Marțișor nr. 15), în termen de 30 de zile de la comunicare.

7. Controlul asupra executării prezentei decizii se atribuie dlui Maţarin A., primar.

**Președintele ședinței:**

**Contrasemnează:**

**Secretar al Consiliului orășenesc Rodica Melnic**

Au votat: pro - , contra - , abținut

Anexă

la decizia nr. \_\_ din \_\_.\_\_.2025

**Regulamentul**

**privind întreținerea animalelor de companie**

**cu și fără stăpân pe teritoriul Primăriei or. Anenii Noi**

* 1. **DISPOZIȚII GENERALE**

1.1. Prezentul Regulament are drept scop asigurarea securității vieții și sănătății oamenilor, consolidarea moralității și atitudinii umane a societății, protecția animalelor împotriva suferințelor și decesului urmare a tratamentului crud aplicat față de acestea, precum și protecția drepturilor animalelor.

1.2. Prevederile prezentului Regulament se aplică în relațiile care apar în legătură cu deținerea animalelor de companie și a comportamentului persoanelor fizice și juridice față de acestea, cu orice tip de proprietate, de pe teritoriul Primăriei or. Anenii Noi.

1.3. Prezentul Regulament se bazează pe următoarele principii: atitudinea umană față de animale; protecția animalelor; evidența și controlul numărului de animale prin folosirea metodelor umane; asigurarea condițiilor adecvate pentru coabitarea armonioasă a oamenilor și animalelor pe teritoriul Primăriei or. Anenii Noi; promovarea responsabilității în rândul deținătorilor de animale de companie.

**II. DREPTURILE ȘI OBLIGAȚIILE PERSOANELOR**

**CARE DEŢIN ANIMALE DE COMPANIE**

2.1. Persoana care deţine animale de companie are dreptul:

2.1.1. Să achiziționeze și să înstrăineze animalul în modul în care nu contravine legislației Republicii Moldova (inclusiv prin vânzare, dăruire, împrumut, schimb etc.).

2.1.2. Să obțină orice informații necesare de la serviciile de capturare a animalelor fără stăpân, precum şi de la serviciile de întreţinere temporară referitoare la activitatea lor ce ține de capturarea, deținerea, eutanasia animalelor și alte activități conexe.

2.1.3. La compensarea prejudiciului moral și material, suferit ca urmare a confiscării ilegale și uciderii animalului, capturării și/sau furtului acestuia.

2.2. Persoana care deţine animale de companie este obligată:

2.2.1. Să asigure la timp, începând cu vârsta de 3 luni a animalului, înregistrarea (microciparea) și vaccinarea anuală obligatorie, în conformitate cu normele sanitar-veterinare stabilite de legislația Republicii Moldova.

2.2.2. Să asigure profilaxia şi tratarea la timp a bolilor la animale. În mod regulat, cel puțin o data la 6 luni, să asigure un tratament preventiv al câinilor și pisicilor împotriva paraziților de piele și helminţilor. În toate cazurile de îmbolnăvire sau în cazurile de suspectare de îmbolnăvire a animalelor, să contacteze imediat instituțiile veterinare, respectând cu strictețe recomandările specialistului, urmare a rezultatelor investigațiilor.

2.2.3. Să asigure sterilizarea animalelor, cu excepția celor de rasă, care sunt întreținute pentru reproducere cu scopul comercializării, pentru evitarea înmulțirii necontrolate și abandonului animalelor.

2.2.4. Să asigure întreținerea, reproducerea (în conformitate cu legislația în vigoare), precum și folosirea animalelor de companie, inclusiv a animalelor din grădinile zoologice, circuri, albinării, acvarii, în conformitate cu normele sanitar-veterinare, ținând cont și de mediul natural și biologic de viață al acestor animale.

2.2.5. Să asigure animalul cu hrană și apă, într-o cantitate suficientă pentru existența normală a acestuia, luând în considerare caracteristicile sale biologice, să asigure nevoia de somn, mișcare, activitate fizică, de contact cu mediul natural, să nu-l lase nesupravegheat în zonele publice, să mențină în încăpere o temperatură optimă care nu va pune în pericol viața animalului (între -5 C° și +25 C°) și să manifeste un comportament uman față de animale.

2.2.6. Să scoată animalele în afara spațiilor de locuit, scărilor blocurilor cu apartamente și altor zone izolate, în curțile comune, doar în lesă scurtă. Excepție fac animalele cu vârsta de până la 6 luni.

2.2.7. Să se asigure că în locurile aglomerate, câinii însoțiți să fie în lesă, iar câinii de rasă special și câinii ce manifestă comportament agresiv - în lesă şi botniță. Câinele poate umbla fără lesă doar în locurile în care este permis plimbatul liber. În lipsa unor spații pentru plimbat, plimbatul câinilor este permis pe terenurile libere, în locurile neaglomerate, cu respectarea prezentului Regulament și cu supravegherea din partea stăpânului/deținătorului.

2.2.8. Să asigure un comportament adecvat al animalului, care nu ar prezenta un pericol pentru cei din jur, să prevină cauzarea din partea animalelor a pericolului pentru alte animale, pentru sănătatea cetățenilor și a daunelor materiale.

2.2.9. În cazul în care un animal provoacă leziuni unei personae sau altui animal, inclusiv letale, proprietarul animalului trebuie să achite costul tratamentului, sau costul animalului mort, în mod voluntar sau în baza unei hotărâri a instanței de judecată.

2.2.10. Să raporteze instituțiilor veterinare despre daunele cauzate de animalele de companie sănătății omului sau altor animale, precum și să transporte la instituțiile sanitare veterinare animalele care au cauzat daune sănătății omului sau animalelor prin mușcătură, pentru examinare și carantină, iar animalele mușcate - pentru examinare și tratament.

2.2.11. Să raporteze instituțiilor sanitar-veterinare competente despre cazurile de moarte subită, îmbolnăvirea concomitentă a mai multor animale sau despre comportamentul neobișnuit al acestora. Până la sosirea medicilor veterinari, să ia măsuri pentru a izola animalele suspecte de boală, precum și păstrarea cadavrelor animalelor moarte, suspectate de boală.

2.2.12. Să strângă dejecțiile fiziologice din urma animalelor sale de companie în timpul plimbării în loc public.

2.2.13. Să transmită animalul unei alte persoane, unui azil pentru animale fără adăpost, în cazul imposibilității întreținerii în continuare a animalului.

2.2.14. Să coopereze cu medicii veterinari în ceea ce privește îndeplinirea sarcinilor lor de serviciu.

2.2.15. Să asigure ca câinele sau pisica care trăiește pe teritoriul unei case individuale sau altui spațiu deschis, să dispună de zgardă cu fixarea pe aceasta a jetonului numerotat care confirmă înregistrarea animalului. Pe jeton, în afară de număr, la cererea proprietarului animalului, pot fi specificate și alte informații referitoare la animal.

2.2.16. În cazul decesului animalului, este interzis aruncarea cadavrului acestuia în containerele pentru colectarea deșeurilor publice sau înhumarea lor în locurile care nu sunt destinate pentru aceasta.

2.2.17. În cazul provocării de către animalul de companie a unei daune sănătății persoanei, sau daune materiale unei proprietăți publice sau private, din vina deținătorului animalului, acesta este obligat să compenseze dauna provocată în mărime deplină.

**III. DEȚINEREA ANIMALELOR DE COMPANIE**

3.1. Cu condiția respectării normelor sanitar-igienice, zooigienice și a prezentului Regulament se permite:

3.1.1. Deţinerea de către o familie a unui număr limitat de animale într-un apartament, cu asigurarea condiţiilor adecvate, în limita capacității de respectare a condițiilor sanitar-veterinare corespunzătoare, fără a le aduce daune sănătății sau a le pune viața în pericol, și excluderea faptului de a provoca incomodități și deranj (zgomot îndelungat între orele 22:00-07:00, miros puternic).

3.1.2. Deținerea animalelor de companie în spații care nu constituie proprietate a persoanelor care dețin animalele de companie este permisă numai cu acordul scris al proprietarului acestui spațiu.

3.1.3. Deținerea animalelor de companie în spații locative (apartament comun) în care locuiesc mai multe familii se va permite doar în spațiul personal, cu acordul scris al tuturor locatarilor care locuiesc în aceste spații locative comune.

3.1.4. Animalele de companie care locuiesc în sectorul privat trebuie să fie ținute pe un teritoriu îngrădit. Gardul trebuie să excludă posibilitatea evadării animalului în exterior, atacul asupra oamenilor sau asupra altor animale în afara teritoriului protejat, mușcatul trecătorilor. Existența câinilor pe teritoriul respectiv trebuie afișată prin instalarea unor plăcuțe de avertizare, la intrare, cu dimensiuni de cel puțin 20 cm x 30 cm, cu imaginea unui câine și o inscripție de avertizare. 3.1.5. Deținerea animalelor de companie de către persoane juridice și fizice în scop de pază se realizează în condiții care exclud anumite incomodități (perturbarea liniștii publice în intervalul 22:00-07:00, miros puternic) și nu reprezintă un pericol pentru societate în afara teritoriului protejat.

3.2. Deținerea animalelor de companie de către organizații:

3.2.1. Toate animalele deținute de persoane juridice trebuie să fie înregistrate și microcipate. 3.2.2. În scopul prevenirii reproducerii necontrolate a animalelor, organizația are obligația să sterilizeze animalele care pot fi sterilizate, în conformitate cu prezentul Regulament.

3.2.3. Deținerea animalelor de companie este permisă în cazul asigurării unei îngrijiri permanente a animalelor.

3.2.4. Este interzisă deținerea animalelor la organizații, instituții, întreprinderi în cazul în care nu există încăperi speciale prevăzute pentru acest scop.

3.2.5. Deținerea animalelor de companie se va asigura în conformitate cu standardele de siguranță a persoanelor care se află pe acest teritoriu și în zonele adiacente acestui teritoriu. 3.2.6. Se permite eliberarea pe teritoriul organizației în scopul pazei teritoriului a câinilor de pază ținuți în voliere sau în lesă, doar dacă în prealabil se asigură că nu există nici un vizitator pe teritoriu sau se exclude faptul că câinele ar putea părăsi teritoriul respectiv.

3.2.7. La intrare pe teritoriul întreprinderii, trebuie să fie afișată, în loc vizibil, plăcuța de avertizare, dimensiunile căreia trebuie să nu fie mai mici de 20 x 30 cm, pe care trebuie să fie reprezentată imaginea cu un câine și un text care avertizează că teritoriul dat este protejat de câine.

3.2.8. Animalul care trăiește pe teritoriul întreprinderii (instituției, organizației), în scopul pazei sau cu alt scop, este considerat ca aparținând acestei persoane juridice.

3.3. Se interzice:

3.3.1. Deținerea animalelor în condiții insalubre, precum și în condiții care provoacă sau pot provoca daune sănătății și vieții animalului.

3.3.2. Deținerea câinilor și pisicilor neînregistrate (fără microcip) și nevaccinate contra rabiei. 3.3.3. Folosirea violenței (bătaie, vătămare sau ucidere) față de animal, cu încălcarea normelor general acceptate de moralitate și etică.

3.3.4. Eliberarea câinilor pentru plimbare nesupravegheată.

3.3.5. Instigarea animalelor împotriva oamenilor sau altor animale.

3.3.6. Abandonul animalelor de companie (lăsare fără îngrijire).

3.3.7. Ținerea animalelor în cuști, voliere și spații care nu corespund dimensiunii animalului sau sunt construite din materiale care pot pune în pericol viața animalului.

3.4. Deținerea animalelor de companie în aer liber (îngrădit)

3.4.1. Câinii în aer liber au nevoie în mod obligatoriu de un adăpost. Pentru fiecare câine îngrădit într-un spațiu sau legat în aer liber proprietarul trebuie să îi ofere adăpost care va proteja câinele de vânt, zăpadă, ploaie, căldură, frig și lumina soarelui.

3.4.2. Adăpostul (cușca) câinelui și teritoriul adiacent trebuie menținute în curățenie și condiții sanitare optime. Gunoiul, dejecțiile fiziologice și obiectele similare nu se vor afla în interiorul adăpostului sau pe teritoriul adiacent.

3.4.3. Câinii pot fi ținuți în 2 moduri: a) în lanț; b) în volier.

3.4.4. Pentru a evita posibilele riscuri de atac asupra persoanelor, de accidente rutiere, reproducerea necontrolată și transmiterea bolilor de către sau printre câinii care nu sunt în lesă sau care nu au limită de mișcare, câinilor care sunt ținuți în spații deschise nu trebuie să li se permită ieșirea de pe teritoriu, fără a fi însoțiți de proprietar.

**IV. DEȚINEREA CÂINILOR CARE NECESITĂ O RESPONSABILITATE**

**SPECIALĂ DIN PARTEA PROPRIETARULUI ANIMALULUI**

4.1. Din rasele de câini care necesită o responsabilitate specială din partea proprietarului animalului, fac parte: american staffordshire terrier, akitainu, bulldog american, ciobănesc german, mastiff englezesc, dog argentinian, câine ciobănesc belgian, dog de bordeaux, fila braziliană, bullmastiff, bull terrierul, doberman, ciobănescul caucazian, câinele corso, mastino neapoletan, câine de pază moscovit, dog german, presa canario, ciobănescul rusesc de sud, pitbull terrier, schnauzer uriaș, rottweiler, ciobănesc de Asia, tosa inu, terrierul negru (rusesc) și metișii lor. Apartenența câinilor la o rasă de câini este determinată în baza documentelor de pedigree, iar în caz de litigiu – de către specialiștii care posedă cunoștințe necesare în acest domeniu, calificarea cărora este confirmată prin documente relevante.

4.2. Persoanelor cu vârsta sub 14 ani, precum și persoanele ale căror condiție fizică nu poate garanta siguranța persoanelor din jur, le este interzis să plimbe câinii care necesită o responsabilitate specială din partea proprietarului.

**V. REGULI DE PLIMBARE A CÂINILOR**

5.1. Se permite:

5.1.1. Plimbatul câinilor în spațiile publice, cu condiția ca proprietarii acestora să dețină la ei pașaportul veterinar al animalului.

5.1.2. Scoaterea câinilor în afara apartamentului, perimetrului curții, teritoriilor organizațiilor, întreprinderilor etc., doar în lesă scurtă cu jetonul atașat la lesă, excepție fiind doar animalele sub vârsta de 3 luni, și având cu sine pachete pentru excremente,.

5.1.3. Scoaterea și plimbatul câinilor care necesită o responsabilitate specială din partea proprietarului - cu botniță și în lesă scurtă, având cu sine pachete pentru excremente. Fără lesă și botniță - doar pe teritoriile special îngrădite: terenuri pentru instruire sau locuri special prevăzute pentru plimbări libere pentru animale.

5.2. Se interzice plimbatul câinilor:

5.2.1. Pe terenurile de joacă pentru copii; pe teritoriul instituțiilor de învățământ și instituțiilor medicale.

5.2.2. Persoanelor care se află în stare de ebrietate sau sub influența substanțelor narcotice; persoanelor care suferă de deficiențe mintale; persoanelor care au deosebiri fizice care nu le permit să asigure un control adecvat al animalelor.

5.2.3. În timpul plimbării câinilor în apropierea caselor de locuit, posesorii de animale de companie trebuie să asigure liniștea între orele: 22:00 și 07:00.

5.2.4. Câinele se poate afla într-un loc public fără lesă doar în cazul exercitării unor obligaţii de serviciu.

**VI. GESTIONAREA NUMĂRULUI ȘI METODE DE**

**CAPTURARE A ANIMALELOR FĂRĂ ADĂPOST**

6.1. Gestionarea numărului de animale se realizează prin mijloace care exclud vătămarea animalelor, precum și periclitarea sănătății fizice și psihice a oamenilor, distrugerea bunurilor persoanelor fizice și juridice, dăunarea mediului înconjurător.

6.2. Gestionarea numărului de animale fără adăpost se realizează prin capturare, sterilizare, adopţie, supraveghere (curatelă) prin programul "Capturare – Sterilizare - Eliberare”.

6.3. Câinii care se află în locuri publice (străzi, curți, parcuri, scuaruri și alte locuri), fără persoane însoțitoare, cu excepția celor crotaliați (metoda programului "Capturare – Sterilizare – Eliberare"), sunt considerați fără adăpost și pot fi supuși capturării de către serviciile specializate de capturare.

6.4. Capturarea animalelor fără adăpost se realizează de către întreprinderi (organizații) specializate, autorizate de către organele autorităților publice locale, în conformitate cu legislația în vigoare.

**VII. COLECTAREA, ÎNHUMAREA ŞI ELIMINAREA**

**CADAVRELOR ANIMALELOR DE COMPANIE**

7.1. În caz de moarte naturală sau prematură a animalului, persoana care deține animalul este obligată să raporteze imediat acest fapt la instituțiile competente de medicină veterinară sau medicului veterinar, pentru obținerea unui document standard, ce confirmă decesul animalului. 7.2. Se interzice incinerarea sau înhumarea cadavrelor animalelor fără un document de modelul stabilit, care să confirme decesul animalului.

7.3. Întreprinderea specializată colectează, fără plată, cadavrele animalelor din locurile publice. Colectarea din apartamente, case de locuit particulare şi de pe teritoriul întreprinderilor se va efectua din contul proprietarilor de animale.

7.4. Neutralizarea şi eliminarea cadavrelor animalelor este efectuată în locuri special stabilite în acest scop, prin: înhumarea în cimitire pentru animale sau gropi biotermice, destinate înhumării cadavrelor, incinerare (cremațiune).

7.5. Locurile pentru înhumarea cadavrelor animalelor sunt stabilite de către autoritățile publice locale, în conformitate cu legislația veterinară, legislația privind starea sanitar epidemiologică a populației şi a mediului.

7.6. Se interzice aruncarea animalelor moarte în containerele pentru colectarea deșeurilor, înhumarea lor în afara locurilor stabilite ori lăsarea acestora în locurile publice.

**VIII. RESPONSABILITATEA PERSOANELOR**

**CARE DEŢIN ANIMALELE DE COMPANIE**

8.1. Persoanele fizice și juridice care deţin animale de companie sunt obligate să respecte cu strictețe prevederile legislaţiei Republicii Moldova și să nu admită încălcarea drepturilor și intereselor legitime ale celorlalte persoane fizice și juridice, și să nu pună în pericol siguranța oamenilor și a animalelor.

8.2. Persoanele fizice și juridice care deţin animale de companie poartă răspundere, conform legislației Republicii Moldova, pentru:

• deţinerea de câini și pisici în locuri interzise de lege, în condiții antisanitare sau condiții care dăunează, sau pot dăuna sănătății/vieții animalelor, sau deținerea lor într-un număr mai mare decât este permis de reglementări, deținerea câinilor neînregistraţi, accesul în locurile publice sau plimbatul câinelui fără lesă și botniţă (cu excepția câinilor care au o remarcă specială în documentele de înregistrare) sau plimbatul în afara teritoriilor special amenajate;

• cruzimea manifestată faţă de animale, torturarea lor, instigarea unui animal împotriva altuia (cu excepția câinilor de vânătoare) sau provocarea acțiunilor, care au dus la suferinţa, traumarea sau decesul lor;

• încălcarea normelor privind carantina animalelor și a altor cerințe sanitar veterinare;

• încălcarea normelor privind amenajarea şi asigurarea curățeniei şi ordinii publice pe teritoriul Primăriei or. Anenii Noi;

• încălcarea normelor prezentului Regulament.

8.3. Aplicarea amenzilor sau altor sancțiuni nu scutește persoanele vinovate de despăgubiri pentru daunele provocate altei persoane sau unui animal ca urmare a încălcării clauzelor din acest regulament în modul prevăzut de legislația Republicii Moldova.

8.4. Prejudiciul cauzat sănătății oamenilor sau daunele materiale provocate de animale, se compensează, în conformitate cu legislația în vigoare, de către persoanele care deţin animale de companie.

8.5. Serviciile de capturare a animalelor poartă răspundere pentru decesul sau rănirea animalelor în urma capturării și deținerii lor temporare, conform legislației în vigoare.

**IX. RĂSPUNDEREA PENTRU NERESPECTAREA PREZENTULUI REGULAMENT**

9.1 Pentru nerespectarea prevederilor prezentului Regulament deținătorii de animale pe teritoriul Primăriei or. Anenii Noi, persoane fizice și juridice, pot fi atrași la răspundere conform prevederilor legislației contravenționale a Republicii Moldova, și anume:

* Articolul 157. Cruzimea faţă de animale;
* Articolul 158. Încălcarea regulilor de întreținere a câinilor, pisicilor și altor animale.

9.2 Prejudiciul cauzat sănătății oamenilor sau daunele materiale provocate de animale se compensează, în conformitate cu legislația în vigoare, de către deținătorii de animale.

9.3 Fiecare locuitor al Primăriei or. Anenii Noi este obligat să denunțe abaterile admise de la prezentul Regulament prin aducerea la cunoștință a organelor executive ale administrației publice locale sau la Sectorul de poliție nr. 1 Anenii Noi.

**Notă informativă**

la proiectul de decizie

**„Cu privire la aprobarea Regulamentului privind întreținerea animalelor de companie**

**cu și fără stăpân pe teritoriul Primăriei or. Anenii Noi”**

|  |  |
| --- | --- |
| **1** | **Denumirea autorului şi, după caz, a participanţilor la elaborarea proiectului** |
|  | Proiectul a fost elaborat de viceprimara or. Anenii Noi dna Valentina Chemscaia  Coordonat cu instituţiile competente |
| **2** | **Condiţiile ce au impus elaborarea proiectului şi finalităţile urmărite** |
|  | Stabilirea unor norme de întreţinere a animalelor de companie pe teritoriul Primăriei Anenii Noi pentru asigurarea securității vieții și sănătății oamenilor, consolidarea moralității și atitudinii umane a societății, protecția animalelor împotriva suferințelor și decesului urmare a tratamentului crud aplicat față de acestea, precum și protecția drepturilor animalelor. |
| **3** | **Principalele prevederi ale proiectului şi evidenţierea elementelor noi** |
|  | Proiectul de decizie prevede : Aprobarea Regulamentului privind întreținerea animalelor de companie cu și fără stăpân pe teritoriul Primăriei or. Anenii Noi, inclusiv a unor norme şi reguli pentru cetăţeni, vizavi de animalelel de companie şi cele maidaneze. |
| **4** | **Fundamentarea economico-financiară** |
|  | Proiectul de decizie nu prevede cheltieli suplimentare neprevăzute în buget. |
| **5** | **Modul de încorporare a actului în cadrul normativ în vigoare** |
|  | Proiectul de decizie nu necisită modificarea sau abrogarea abrogarea unor acte administrative aprobate anterior. |
| **6** | **Avizarea şi consultarea publică a proiectului** |
|  | Proiectul se plasează pe pagina oficială a Primăriei or. Anenii Noi, pentru consultare publică |
| **7** | **Constatările expertizei anticorupţie** |
|  | În temeiul art. 35 al Legii nr. 100/2017, cu privire la actele normative, expertiza anticorupţie a fost efectuată de autor. Proiectul nu conţine reglementări ce ar favoriza corupţia. |
| **8** | **Constatările expertizei juridice** |
|  | Proiectul deciziei, procesele verbale ale comisiei de casare se prezintă comisiei consultative de specialitate pentru avizare şi propunerii Consiliului orăşenesc pentru examinare şi adoptare în şedinţă. |

Secretara CO Anenii Noi Rodica Melnic